정조 19년 · 목
義禁府啓言前江華留守權▣原情以爲渠六朔居留三遭嚴命到處迷錯無往非辜日前上京時在途形止一啓一否未卽續續登聞實緣神識之未周自知罪戾之難貰云請議處敎以還營形止之不卽登聞有關後弊事勢之悤遽不足寬恕罷職放送又啓言加里浦僉使陳德履原情以爲本鎭城堞一任頹落只存基址渠赴任後多般經紀城堞與東西門樓始役於昨年二月五朔告訖而土卒赴役者每日給雇價一錢五分而已初無糧米之助給而土卒元戶一千三百七十八戶外追入餘戶或有不付還之類故爲其酬勞雇價之外付還受食及至秋成依例收捧矣繡衣指此而謂之助糧還捧而役價之約以二錢後乃減半事則自巡營送禆摘奸時渠自備二千五百三十餘兩區別成件記以去雇價之一錢五分昭在其中初無減半之狀一按可燭云請刑推得情敎以其所發明容或爲說前此治績足以掩罪特爲分揀放送又啓言前校理韓用鐸原情以爲渠適當館直忽見大僚之旋入旋出且聞門禁之至嚴至截中心不勝驚惑事叚未及聞知而忝在論思及於匡救先就目下所見粗效無隱之忱而竟自陷於無知妄言之科云前修撰張至顯原情以爲渠鎖直深嚴不省外事只見大臣之來去又聞門禁之截嚴粗效憂愛之忱而實昧事由辭不明白云請幷議處敎以婦孺之所知曰以未及聞知云者如許不誠之說何敢捧供乎不可但以辱朝廷言更推徒涉屑越自有當施之律何顧經幄卽爲照律以聞又啓請韓用鐸張至顯等各杖一百收贖告身盡行追奪徒三年定配敎以功議何論徒貽朝廷之羞恥當初照律之命可謂悔無及待廊廟備員議于大臣啓聞又啓言原州前判官朴宗珪原情以爲渠遞任數十年之後有此置對之命惶懍震越無所容措今此査案中癸巳年通欠各穀爲三十四石零而當該判官以渠名塡錄矣還上畢分在於五月渠之莅任在於六月則分留磨勘已屬未赴任之前此非渠待罪時所逋而無論年條之久近現告之當否旣曰有逋而道査如此則渠旣待罪本邑矇不覺察未卽査逋之罪悚懍靡措云申韺原情以爲渠待罪本邑時流來舊逋未能覈出矇不覺察之罪無所自逃云閔百準原情以爲本邑逋欠二萬石始出於昨年本官反庫之時而渠之到任在於丁未七月當年分給册與元會付留庫條親執査櫛仍爲反庫則流來逋欠爲二千六百二十一石零捉囚各年該色吏輩卽爲徵捧屢千石穀物一時督徵必有騷擾之弊故面議於其時道臣後本邑所在營耗年例作錢之穀充納於逋欠之穀營納則以價錢徵捧於逋吏流伊送納於營門踏印文書一通尙今藏置則今者吏輩口招內丁未年未捧條爲八百餘石云者渠旣査出屢千石積年逋穀則八百餘石之夥然者豈有置而不捧之理乎一按其簿可以得實云趙鉉原情以爲渠在任時己酉庚戌兩年還逋之覈出懲捧者爲三千四百石零矣今於道臣査啓中以爲渠之在官時吏逋爲三千三百石其爲辜負之罪自知難贖云元羽孫原情以爲渠之居官適當壬子歉荒雖値賙賑之餘還逋之現發不敢仍置當年査出徵捧爲一千九百九十石癸丑所捧爲二千四十石兩年所捧合爲四千三十餘石矣見今新舊所逋若是夥然矇不覺察之罪在所難免云幷請刑推得情敎以朴宗珪與申韺等除刑推今日開坐時幷議處仍爲照律以聞又啓請申韺閔百準趙鉉元羽孫等告身盡行追奪徒三年定配朴宗珪告身盡行追奪徒三年定配以其年七十一收贖允之敎以朴宗珪閔百準元羽孫等則功議各減一等申韺趙鉉則功減一等又啓言前牧使朴左源前郡守林夏喆前判官洪彝浩前縣監洪景斗李良會閔斗爀朴瀅源前都事權襈前奉事鄭運耆等原情以爲渠等憂憤所激自速猥越之科陳疏未承批之前固不當擅移猝得暑癨徑歸私次未卽就囚云幷刑推得情敎以草記勘放又啓請左源等笞四十收贖附過還職放送允之敎以如有功議各減一等又啓言原州判官李協聖原情以爲渠昨年五月待罪本州而各倉穀數按簿査出則自癸未至癸丑流來逋欠各穀至於二萬一百二十三石班民吏奴姓名年條臚列成册具報通臣則道臣以各別督捧事題送而負逋諸人或已物故間亦逃亡雖其存者亦皆貧賤無依昨冬所捧僅爲三千一百二十六石二萬餘石査報後今春更爲究覈則各倉不足之數又爲三百八十石而數旣不多故姑不更報面議道臣以爲待秋徵捧計料矣繡啓中今春又出新通三百石云者豈三百八十石之謂乎赴任之後新逋則姑不更出而今番本道新査又出六千餘石舊逋而渠之前後所査得者只從元會付內秋各穀而溯考査出至於會外各穀之不爲關由於京司者則與元還有異故未及究覈而今此行査時兩麥及秋穀之未及盡究者又爲綻露則前後査櫛自歸疏漏災結事則昨年踏驗成册其數夥然故親爲摘奸太半減削末梢請得俵災爲二百八十五結矣今番繡衣覈發之後身爲官長而見欺吏胥使莫重災結中間消瀜昏謬不察之罪萬殞猶輕軍政則本州軍簿之雜亂其來已久昨夏赴任後取考各面所付公文則積年逃故未及代定者至過四百餘名而兩次査定時使該面里正輩望納其可合者當面捧疤親執懸頉則寧有不問黃白不分男女之理奸民避役投托勢家者皆稱兩班實爲通患而以班爲名而來歷分明者則一一査頉故士族之混入初無可論連當大査定之時無役閑遊者自知難免興訛造訕或逃或避者安保其必無而貧民無業者隨其土利一境之內或東或西自是例事而此亦不善懷保之罪也東倉斗底付板事則今年二月分該色輩果有此奸計未及分給他人而旋卽綻露卽令發板色吏嚴刑除汰至於各倉之分捧異斗則不知創自何年而其來已久未免因循者此亦昏昧所致他色退吏事則待罪丹陽時執事黃戒得果爲率來繡啓云云旣經道査更無可明之端吏鄕之斂錢賣任事則不覩不聞之地未知何許吏鄕有此事而前日繡衣之所刑治將校及鄕所自本道嚴究則旣沒模捉故亦爲放送則不必架說而罔非不職之罪云請刑推得情敎以固有疏闇之失旣無不法之迹且覈逋徵督勞反爲罪有乖於刑政特爲放送使之當日還官又啓言會寧浦萬戶李亨圭原情以爲渠昨年正月到任後反閱倉穀則元會米六百六十三石內虛留之數多至三百餘石雖非渠擅自加分而旣不論報營門則莫非渠罪百石作錢立本事則米條虛留如彼夥然則就其不足之中作錢立本其勢末由造船錢殖利事則戰防船修改時殖利添補卽是本鎭之流來謬規元數之相左不敢暇辨復戶米代出庫米事則不得已從民願以還米應分中九石折用的實賑穀不精流殍極多事則設賑之間不無病死之類不善奉公之罪萬殞猶輕云請刑推得情敎以除刑推議處又啓言前全羅右水使鄭彥衡原情以爲本閫營樣殘薄應下之不足策應之苟艱輒犯公貨看作常例者誠如道臣査啓而不能釐革一皆遵襲固已萬萬惶悚而加分之未卽修報罪上添罪營錢取殖事則繡啓旣云有弊渠何敢曰無弊移穀之民無所受事則羅州牧及左水營請得移轉穀五千一百餘石內米五百石零戰船改造價上下皮牟六十三石各鎭長短茅草價依例出給故不能優給於還民愚氓之不量事勢以此稱冤固無足怪還錢之二錢減給吏奸莫察事則招致營下頭民每石代錢一兩二戔式親自出給奸吏似無所措手於其間格糧之二兩立本事則渠旣摘發嚴治卽爲還寢而慰諭使亦以此事嚴刑該吏俾不敢更爲售奸烽墩之闕直禁山之犯斫冒耕事則渠到任之後凡係邊政松政各別申飭雖不敢少忽而繡啓如此不勝惶恐戰船朽敗事則限滿戰船果有朽敗故今方改造分穀之未盡精給醬之未準巡事則災年所捧雖極力簸揚而不及平年穀品醬則加賑一次以鹽代給里任納賂事則本營元無面任只有營四里尊位各一人而親自存拔不委尊位之手則納賂一款實未覺得云請議處又啓言前慈仁縣監朴孝成原情以爲米太租虛留事則昨年還戶不下數千而分還爲十二等賑口不下數千而分賑爲十三等虛留之數果如繡啓則許多用下之穀何處辦出乎昨年歲末以未捧之過多據實報營期於勘罪初未嘗私自掩匿而繡啓所論似指此事換作租剩錢自歸私橐事則未及分給之際繡衣出道則錢尙在庫旣無剩錢則自歸私橐一款便同無麪不托無名色加出租作錢立本事則穀非無名用於賑資則亦可謂歸於私橐乎至於倉色輩偸弄米事則繡啓不言某吏之作奸某事之見欺而泛稱偸弄渠雖難料度矇未覺察之罪固所甘心云請議處允之又啓請朴孝成諸條發明容或有據令道臣狀聞後稟處允之敎以此囚則姑放又啓言珍島監牧官金在儉原情以爲莫禁該吏之偸災事則本牧災總之磨勘本寺後民田分俵實無把束之中間消融該吏磨勘情債條米入石太五石自渠除給則實非災結中偸食者群頭斂錢事則何可一任其所爲乎賙賑事則終始竭誠幸免一牧子塡壑云請刑推得情敎以除刑推議處又啓請金在儉所供諸條令道臣詳査狀聞後稟處敎以依同罪他囚例處置又啓言咸興中軍韓師貞原情以爲渠職掌係是討捕推閱之際自不無喧譁之事而今番香祝奉安之時事體至嚴雖棍笞之罰初無施用之擧云請刑推得情敎以與史官書啓事實相反令政院問啓於當該史官待下批議處